Troels Lund Poulsen (V), 2026-01-16:
Tak for det.
Jeg vil gerne starte med at takke for de mange indlæg, som har været givet her under førstebehandlingen, hvor der jo er bred opbakning til lovforslaget her.
Det synes jeg er godt og vigtigt, ikke mindst i forhold til den sikkerhedspolitiske situation, som vi befinder os i nu, hvor Forsvarets Efterretningstjeneste er afgørende for, at vi har mulighed for at beskytte Danmark og danske interesser.
Det blev jo også nævnt af flere ordførere undervejs, og det er jeg enig i.
Jeg er også enig i, at det at have en stærk og dygtig efterretningstjeneste på forsvarsområdet er af afgørende betydning.
Kan Forsvarets Efterretningstjeneste så blive bedre?
Det tror jeg altid alle efterretningstjenester kan, og det må vi selvfølgelig også arbejde for.
Men det, som vi diskuterer i dag, er jo hele spørgsmålet omkring tilsynet med efterretningstjenesterne, og derfor glæder jeg mig også over den debat, der har været i dag.
Det lovforslag, som vi behandler i dag, har først og fremmest til formål at gennemføre en markant styrkelse af tilsynet med FE.
Det får man jo ikke indtryk af under debatten her i dag, må man sige.
Der har man fået indtryk af det modsatte.
Men det er jo det, som er tilfældet med lovforslaget.
Det er en styrkelse af tilsynet med Forsvarets Efterretningstjeneste.
For det første indebærer lovforslaget, at der bliver oprettet to nye og uafhængige kontrolorganer: Efterretningsnævnet og Nævnet for Indsigtsrettigheder.
De to nævn skal føre tilsyn med FE, henholdsvis forud for at indhentningen af oplysninger sker, og efter at indhentningen er sket.
For det andet er der en udvidelse at tilsynet med efterretningstjenesternes kompetencer i forhold til det løbende tilsyn med Forsvarets Efterretningstjeneste.
Desuden vil tilsynet få bredere adgang til oplysninger og materiale.
De foreslåede styrkelser af kontrollen med Forsvarets Efterretningstjeneste skal ses i lyset af to principielle domme fra Den Europæiske Menneskerettighedsdomstol, som overordnet drejer sig om efterretningstjenesternes elektroniske masseindhentning af kommunikationsdata – det, som også bliver kaldt bulkindhentning.
Herudover har lovforslaget til formål at udmønte den politiske »Aftale om styrkelse af tilsynet med efterretningstjenesterne«, som regeringen indgik med næsten alle Folketingets partier tilbage i 2024.
De nødvendige ændringer vedrørende bl.a. tilsynet med efterretningstjenesternes kontrol med PET er allerede gennemført, og med det her lovforslag implementeres aftalen, for så vidt angår Forsvarets Efterretningstjeneste.
Ud over styrkelsen af kontrollen med Forsvarets Efterretningstjeneste lægges der med lovforslaget også op til, at teleudbydere fremover vil kunne få påbud om at bistå FE's forberedelser og gennemførelse af bulkindhentning.
Det er der også mange ordførere der har spurgt om, så det er hermed besvaret.
FE vil altså ikke med lovforslaget få lov til at indhente flere oplysninger, end tilfældet er i dag.
Tjenesten får heller ikke med lovforslaget lov til at fravige det klare udgangspunkt, at FE's indhentning er rettet mod forhold i udlandet og altså dermed ikke er rettet mod danskere, som der også er nogle der fejlagtigt har sagt her fra Folketingets talerstol.
Vi flytter ikke på nogen hegnspæle, i forhold til at FE's efterretningsvirksomhed er rettet mod forhold i udlandet, og at den elektroniske indhentning derfor skal angå udenlandsk trafik.
Så lovforslaget er alene rettet mod udenlandsk trafik, der sendes i transit gennem Danmark.
Der er altså ingen, der har grund til at frygte, at FE nu kommer til at aflytte intern dansk kommunikation.
Det handler alene om, at teleudbydere vil kunne forpligtes til at yde praktisk bistand til, at SF kan foretage den indhentning, som FE allerede i dag har lovhjemmel til at foretage.
Jeg ser frem til den videre behandling af lovforslaget her i Folketinget og glæder mig også til udvalgsbehandlingen og vil også allerede nu notere mig nogle af de spørgsmål og bemærkninger, der er kommet fra en række af Folketingets partier om, hvad man kan gøre sig af overvejelser i den forbindelse, og det glæder jeg mig til at indgå i en konstruktiv dialog omkring.
Men jeg vil dog også gerne sige, at jeg ikke har planer om at dele lovforslaget.